# 卷　二

## 劳 伤 总 论

### 内 伤 劳 伤

### 痰 饮

痰饮之症 其人素肥渐瘦，水走肠间，沥沥有声，心下胸胁支满，目眩，谓之痰饮。

痰饮之因 饮食不节，水浆不忌，胃虽能纳，脾不能运，肺不通调，停积于胃，则成痰饮。痰饮内积，外不荣于肌表，则素肥渐瘦；由胃下流，水走肠间，则沥沥有声矣。

痰饮之脉 或见弦数，或见弦紧，或见双弦，甚则沉伏。弦紧寒饮，弦数热痰。

痰饮之治 《金匮》立法二条，一曰病痰饮者，当以温药和之，而不立方；以水寒凝结，温中健脾，则气化痰行，若用寒凉，反凝结不散矣。一曰心下有痰饮，胸胁支满，目眩，苓桂术甘汤主之；若短气，有微饮，当从小便去之，苓桂术甘汤主之，肾气丸亦主之。痰饮胸满，推广苍朴二陈汤。

**苓桂术甘汤** 治心下有痰饮，胸胁支满，目眩。

茯苓 桂枝 白术 甘草

### 支 饮

支饮之症 咳逆倚息，气短不得卧，其形如肿，即《金匮》支饮症也。

支饮之因 饮邪偏注，停留曲折之间，盖肺与大肠之脉，下隔络肠，今饮积于中，外不得达于表，内不得循于里，而偏碍肺与大肠交通之气道，则咳逆倚息，呼吸不得流利，气逆而咳，喘促而不得卧矣。形如肿者，水饮之外现也。

支饮之脉 脉多沉紧，脉弦为水，脉弱可治，数实者死。其脉虚者，必苦眩晕。

支饮之治 《金匮》曰：膈间支饮，其人必喘，心下痞坚，面色黧黑。其脉沉紧，得之十数日，医吐下之不愈，木防己汤；虚者即愈，实者三日复发，复与；不愈者，以前方去石膏，加茯苓、芒硝主之。以胃有痰饮之积热，石膏止清无形气分之热，不能去有形痰饮之实热，故易芒硝。又云：心下有支饮，其人若冒眩，泽泻汤主之。又云：支饮胸满者，厚朴大黄汤主之。支饮不得息，葶苈大枣汤主之。呕家本渴，今反不渴，心下有支饮故也，小半夏汤。又云：卒呕吐，心下痞，膈间有水，眩悸者，小半夏加茯苓。咳家，其脉弦，为有水，十枣汤主之。夫有支饮家，咳烦，胸中痛，不卒死，至一百日，或一岁，十枣汤主之。咳逆倚息不得卧，小青龙汤主之。外另有腹满，口舌干燥，此肠间有水气，己椒苈黄丸主之。假令瘦人脐下有悸，吐涎沫而颠眩，此水也，五苓散主之。

按此二条，非指定支饮而立说，大约统言水饮家之条目。

**木防己汤**

木防己 石膏 桂枝 人参

上四味 煮取一升，温服，愈后复发，去石膏，加芒硝。

**泽泻汤** 治心下有支饮，其人若冒眩。

泽泻 白术

上二味，水二升，煮取一升，温服。

## 眩 晕 总 论

秦子曰：余观严用和眩晕论云：眩掉诸症，《内经》皆主肝风上攻致是，而原病式释之曰风木生火。风火皆主阳，焰得风则自旋转。然此但可论风火之眩晕，若外感六淫之邪，内伤七情之症，皆能致眩晕者，于是立外感风寒暑湿四条，又立内伤痰涎下虚两条，实为眩晕指南。然余惜其六气未全，七情未备，且其用方主治，又难于下手。刘宗厚议其论症亲切，集方欠明，深中其弊。今余改立外感三条，内该六气，内伤四条，内该七情，而其主治之方，皆按经对症，不得以平淡无奇而忽之也。

### 外 感 眩 晕

**风寒眩晕**

风寒眩晕之症 头痛额痛，骨节烦痛，身热多汗，上气喘逆，躁扰时眩，此风邪眩晕之症也。若身热无汗，恶寒拘紧，头痛、身痛，时时冒眩，此寒邪眩晕之症也。

风寒眩晕之因 或风木司政，风热大作；或体虚不谨，外受风邪。风主乎阳，风热为患，则令人掉眩。或太阳司政，寒气凌逼；或太阴在泉，寒冲头角，则发眩晕；或疾风暴冷，胃寒入胃，激动痰涎，亦令人眩晕。

风寒眩晕之脉 左脉浮数，太阳风热；左脉浮弦，少阳风热；右脉浮数，阳明风热；右脉滑大，内有痰涎；左脉浮紧，太阳寒邪；左脉弦紧，少阳寒邪；右脉浮紧，阳明寒邪。

风寒眩晕之治 左脉浮数，太阳风邪者，羌活防风汤，加天麻、黄芩。左脉浮弦，少阳风热，柴胡防风汤加天麻、羌活。右脉浮数，阳明风热者，干葛防风汤加天麻、升麻。右脉滑大，症兼痰涎者，导痰汤加天麻、防风。左脉浮紧，太阳寒邪者，羌独败毒汤加天麻、细辛。左脉弦紧，少阳寒邪者，柴胡羌活汤加天麻、川芎。右脉浮紧，阳明寒邪者，干葛羌活汤加天麻、升麻。大凡眩晕之症，多有兼痰者，故天麻方书多用之，今申明首条，则以下诸条，皆可参而用也。

**羌活防风汤** 见酸软。羌活 防风 甘草 陈皮

**柴胡防风汤** 即小柴胡汤，去半夏，加防风。

**干葛防风汤**

干葛 石膏 知母 甘草 防风

**导痰汤**

南星 半夏 枳实 甘草 橘红

**羌活败毒散** 见伤寒痢疾门。羌活 独活 柴胡 前胡 防风 荆芥 陈皮 川芎 甘草

**柴胡羌活汤**

柴胡 羌活 防风 川芎

**干葛羌活汤**

干葛 羌活 防风 白芷

### 内 伤 眩 晕

**气虚眩晕**

气虚眩晕之症 气虚即阳虚也。其人面色白，身无热，神识清爽，言语轻微，二便清利，时或虚阳上浮，头面得火，眩晕不止，或热手按之，则运乃定，此气虚眩晕之症也。

气虚眩晕之因 大病久病后，汗下太过，元气耗散；或悲号冷引，以伤肺气；曲运神机，以伤心气；或恼怒伤肝，郁结伤脾，入房伤肾，饥饱伤胃，诸气受伤，则气虚眩晕之症作矣。

气虚眩晕之脉 脉浮而空，浮则为气，空则为虚。右寸脉虚，肺气不足；右关脉虚，中气不足；左寸脉虚，心气不足；左关脉虚，肝胆气弱；两尺脉虚，肾气不足。

气虚眩晕之治 肺气不足者，人参生脉散，合四君子汤。中气不足者，补中益气汤。中气虚寒，不能运化水谷者，理中汤。心气不足者，酸枣仁汤。肝气有伤者，逍遥散。肾气不足，都气丸。真阳不足，虚阳上浮者，肾气丸，加鹿角胶为丸。摄伏降之。古方用一味鹿茸，浓煎服，治真阳虚者，最效。

**人参生脉散** 见霍乱。人参 麦冬 北五味

**四君子汤**人参 白术 茯苓 炙甘草

**补中益气汤**人参 白术 黄芪 当归 炙甘草 陈皮 升麻 柴胡

**理中汤** 上三方见痢疾。人参 白术 炮姜 炙甘草 陈皮

**痰饮眩晕**

痰饮眩晕之症 胸前饱闷，恶心呕吐，膈下漉漉水声，眩悸不止，头额作痛，此痰饮眩晕之症也。

痰饮眩晕之因 饮食不节，水谷过多，胃强能纳，脾弱不能运化，停留中脘，有火者则煅炼成痰；无火者则凝结为饮。中州积聚，清明之气，窒塞不伸，而为恶心眩晕之症矣。

痰饮眩晕之脉 滑大而数，痰火之诊；沉弦不数，乃是寒饮；右关滑大，脾胃之痰；右关沉弦，脾胃之饮；左关滑大，肝胆之痰；左关朝寸，胆涎沃心；右关朝寸，热痰刑金。

痰饮眩晕之治 脾胃有痰，右关脉滑者，二陈汤、导痰汤；滑大而数，有热者，加栀连；沉细而迟，有寒者，加石菖蒲、白芥子。若实痰胶固，胸中作胀作痛，脉数有力者，滚痰丸下之。若脾虚不能运化而成痰者，六君子汤，补脾化痰。若脾胃虽虚，虚者尚有滞者，大安丸。大便燥结，或大便不结而涩滞不顺者，指迷丸。左关滑数，肝胆有痰，青黛胆星汤；火旺者，兼用泻青丸。胆涎沃心，心火上冲者，朱砂安神丸加陈胆星，牛黄清心丸加川连、胆星。

**二陈汤** 熟半夏 白茯苓 广皮 甘草

导痰汤 见中风诸条。

**滚痰丸** 见腹痛。 青礞石 大黄 黄芩 沉香

**六君子汤** 即四君子加陈皮、半夏。人参 白术 茯苓 炙甘草

**大安丸**  即保和丸加白术。山楂肉 神曲 半夏 茯苓 萝卜子 陈皮 连翘

**指迷丸** 见酸软。 半夏 茯苓 陈皮 甘草 枳壳 玄明粉

**青黛胆星汤** 即胆星汤加青黛。**胆星汤**

陈胆星 柴胡 黄芩 陈皮 甘草 青黛 海石

**泻青丸**

胆草 山栀(炒黑) 大黄(酒蒸) 川芎 当归 羌活 防风

**朱砂安神丸** 见内伤中风。朱砂 川连 生地 当归

**牛黄清心丸** 见外感中风。真牛黄 犀角 羚羊角 辰砂 陈胆星 天竺黄 麝香 薄荷叶 雄黄 防风 冰片

**火冲眩晕**

火冲眩晕之症 暴发倒仆，昏不知人，甚则遗尿不觉，少顷汗出而醒，仍如平人，此火冲眩晕之症也。

火冲眩晕之因 《内经》有诸风掉眩，皆属肝木，言风主乎动，木旺火生，则为旋转。此五志厥阳之火上冲，而为实火眩晕之症。若肝肾之真阴不足，龙雷之火上冲清道，亦令人头旋眼黑。此阴火上冲，而为虚火眩晕之症。又有真阳不足，虚阳上浮，亦令人头目冒眩之症。此命门真火不足，而为虚阳上浮眩晕之症也。

火冲眩晕之脉 脉多洪数，洪为阳盛，数为火热。左寸洪数，心火妄动；左关洪数，肝胆之热；左尺洪数，肾与胱[1]胱；右寸洪数，肺中之热；右关洪数，脾胃之火；右尺洪数，三焦之热；两尺空大，沉按不数，虚阳之别。

火冲眩晕之治 心火妄动，左寸洪数者，导赤各半汤。左寸细数者，天王补心丹。肝胆有火，左关数大者，栀子清肝散；热甚者，龙胆泻肝汤。肝经血少，左关细数者，知柏四物汤、家秘肝肾丸。左尺数大，膀胱、小肠实热者，火府丹、知柏导赤散；热甚者，栀连导赤散。左尺细数，精血虚而火旺者，知柏天地煎加玄武胶，收敛阴中之火以降之。肺热上冲，右寸数大者，家秘泻白散。右寸细数，肺阴不足者，二冬二母丸合青金丸。脾胃有火，右关数大者，栀连平胃散、干葛清胃散。右关细数，脾阴不足者，知柏补血汤、知柏戊己汤；虚而热甚者，栀连补血汤、栀连戊己汤。三焦热甚，右尺实数者，竹叶石膏汤加山栀、黄芩。虚阳上浮，右尺浮大，沉按无力者，当用八味肾气丸，湿补天真，敛真阳之火，摄伏以降之。

**导赤各半汤** 见中风中热门。生地 木通 甘草 黄连 麦冬 山栀 赤茯苓 车前子 加灯心

**天王补心丹** 见内伤嗽血门。人参 玄参 丹参 五味子 柏子仁 当归 远志 生地 黄连 天门冬 麦门冬 枣仁 桔梗 白茯神

**栀子清肝散**

栀子 丹皮 柴胡 当归 白芍药 牛蒡子 黄芩 甘草

**龙胆泻肝汤** 见胁痛。胆草 柴胡 黄芩 甘草 山栀 知母 天冬 麦冬 黄连 人参

**知柏四物汤** 见呃症门。知母 黄柏 当归 生地 川芎 白芍药

**家秘肝肾丸** 见内伤嗽血。黄柏 知母 白芍药 当归

**火府丹** 治热结上焦，小便不利。

生地 木通 甘草 黄芩 山栀

**知柏导赤散** 治热结中焦，小便不利。

生地 木通 甘草 知母 黄柏

**栀连导赤散** 治热结下焦，小便不利。

生地 木通 甘草 山栀 川黄连

**知柏天地煎** 见内伤嗽血门。**知柏天地煎**

知母二两 黄柏二两 天冬八两 地黄八两

玄武胶为丸。

**家秘泻白散** 见咳嗽门。

桑白皮 地骨皮 甘草 桔梗 石膏 川黄连 黄芩

**二冬二母汤** 见燥热咳嗽。

川贝母 知母 天门冬 麦门冬

**清金一物丸** 见伤热咳嗽。

**栀连平胃散** 见内伤呃症。厚朴 陈皮 甘草 山栀 葛根 熟苍术 川连 枳壳

**干葛清胃散**

升麻 丹皮 生地 当归 石膏 川黄连 干葛 甘草

**知柏补血汤**

知母 黄柏 黄芪 当归身

**知柏戊己汤**

知母 黄柏 甘草 白芍药

**栀连补血汤**

山栀 黄连 黄芪 当归

**栀连戊己汤**

山栀 黄连 甘草 白芍药

**竹叶石膏汤**

知母 石膏 拣冬 竹叶 山栀 黄芩

**八味肾气丸** 即六味地黄丸，加肉桂、附子。

桢按：火冲眩晕之症，有三大法门。有五志厥阳之火、膏粱积热之火，二者皆能上冲致眩，此名实火眩晕，当用导赤各半汤、火府丹、龙胆泻肝汤、栀连平胃散、竹叶石膏汤等以清之。有真阴不足，龙雷之火上冲而晕者，此名阴火眩晕，当用天王补心丹、知柏四物汤、肝肾丸、天地煎等，养阴滋阴，敛而降之。有真阳不足，无根之火，失守上炎，亦令人眩冒不止，此名虚阳眩晕，当用桂附八味丸、四逆汤等，摄伏降之。例如发热烦躁等症，亦有三条分别：实火攻冲而烦躁者，名曰实热烦躁。此火扰于中，大用苦寒之药，以直折之。有真阴内耗而烦躁者，名曰阴虚烦躁。此阴亏火旺，当用养阴之药，滋阴降火，壮水之主以制阳光。有真阳不足，虚阳上浮而烦躁者，名曰阴极发躁。此阴寒之极，反见虚阳之假象，当用补阳之药，益火之原，以消阴翳者。